Yuzvegh urimam zi tuffet n waman, itzvadja
uzidjez x tmewwa tugha itareqriqen s inessisen n tnedwin nnes.
Iswedv Mmuh aqeccar ghar ujenna, ixezzar ma
war itwiri ca n tuddimt n wenzvar tus d ad tesgenfa arimam zi razagh nnes, maca
ajenna izvum ura d netta x wudumen, yara iyyar nnes d aziza, tweddarent day s
rxezrat n imezdagh.
Mmuh aqeccar war yedji ca d aqeccar, maca
tarwa nnes marra d iqeccura, ura d yedji s tamezvyant, rexxu turi d ad temghar,
maca itari d akid s ura d tacruhi n ixef nnes, umi war yisi uzedjif nnes acewwaf
am yessis n dcar.
Txezzvar deg urimam, ttaf it iqquccar ura d
netta, uca ad tezyenfa ghar awaren n yimma s i das yeqqarn:
-“War temxumbur a yedji deg isekraf n
tsarrawin nnem, aqqa oad ad am d yeghmi ucewwaf d tisedvwin, ad as neqqen
rhenni, ad t nharred d rmepdvur, rexxu awi d azedjif nnem ad as neqqen asafar”.
Ad as tames ticcart d yeghghed, huma ad
ghemyen izuttvan nni immexsen izedjifen n tarwa nnes.
Aghirin i wehbudv mani yejna urimam di
tuzzvumt n dcar, din ict n teorurt ura d nettat d taqeccart, assegwass n tefsut
n idemrawen marra sghemmayen rehtic, maca taorurt taqeccart tuggi ad tesseghmi
ca x ucar nnes, tzvum ura d nettat, s uyenni tezidjiz axmi day s txezzar yedji s
n Mmuh, ttaca ghar s ur am nettat.
D ttidet, urawen nsent msarwasen, amen
imsarwas umezruy nsent, Mmuh netta issen tanfust n teorurt taqeccart, inna yast
jeddes yeccin ticti, iqqim itqidvar s uzyen n udvar, issuyara t d taghennant x
ucar n dcar, umi tugha yeqqar:
-“Oad ddaregh, oad day i buhber ad xaf ak
uyaregh waxxa dvar inu yedjuz isvuraf iseggmen x yebriden nnec”.
Rexxu jeddes n Mmuh yemmut, yeqqim zeg
iwaren nnes mghar tanfust x teorurt taqeccart, yetvfen dcar huma war itrikwir
ghar mani nneghnit, teqqim d tameduketc n urimam yeffuden aman, teqqim ura d
tameduketc nnegh i neccin rwacun n dcar.
Mmuh yisi day s s lgha, yisi deg izran, ad
yini timenna tugha day s itwajeyyfen attvas zi mermi, yenna attvas nneghnit,
mermi mma yeqqim ghar tma n urimam, tkessi t twangit nnes ghar iyyar n zic, ghar
umezruy n urimam, mani tugha djan waman d agra uxef war tmenghin imezdagh, ass a
imenghan marra x waman.
Arimam n ayujir
Isrughan timessi.
Min tesseswed d tinuyam
Tjeyyf t d tisessi
Manis kkin wamn nnec
Mmutyen ghar mani?
Swin zzay k imetlao
Teksed anegh afadi
Yezuyyet day k wur
Deg wudem nnec afaji.
Arimam n dcar mechar yiwi n inuyam d tnuyam,
mechar isessu n wurawen, rexu yuher ura d netta, maca Mmuh war yesexi ad zzay s
ikkes rxezrat, itghima ghar s mkur ass i fetter d x ucar nnes tiqessisin,
itghima aked imezdagh i iqqar asen min das yenna jeddes aqidvar:
-“Ass a war itettu tifras n idvennadv,
taorurt taqeccart ssuysen xaf s arpajj, rebraqi idduqzen di dcar d yenni d
acemmudv yenghin ur n ucar n teorurt a, arpajj ssuysen t x umezruy nnegh,
dduqzen x iyezzimen nnegh huma war tgenfin oemmars, xsen ad neqqim d imeprac n
tcetca ghar sen s iwezwizen nnegh”.
Di ltva n umcubbec jar uhewwas d irifiyyen,
tugha irifiyyen trun x tmurt nsen, di ltva nni izi neccur irimamen s imettawen
nnegh, ass a umi war netru x ca, irimamen uzeghen, ahewwas yus d ad anegh ider
tudart nnegh s ihuras n raxart, oad yeqqim ccyadv n arpajj nnes i tfewwar d
ghezzu x izedjifen n imezdagh, war sghemmiyen imuzar n wazvri, idurar nnegh war
sghemmiyen i yemmumen n tcuni, irimamen nnegh sgheryen jeghdid, djfen i waman
nsen.
Mmuh yewta ayejdur, yessusef deg wudem awen
nnegh ass umi yessen tanfust n yedji s temsarwas aked tenfust n teorurt
taqeccart.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn eng_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn som_Latn ceb_Latn kab_Latn kab_Latn kab_Latn fij_Latn kmb_Latn est_Latn fuv_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ayr_Latn